作者:白居易
標題:和微之春日投簡陽明洞天五十韻
內容:青陽行已半，白日坐將徂。越國強仍大，稽城高且孤。利饒鹽煮海，名勝水澄湖。牛鬥天垂象，臺明地展圖。瑰奇填市井，佳麗溢闉闍。勾踐遺風霸，西施舊俗姝。船頭龍夭矯，橋腳獸睢盱。鄉味珍蟛蚏，時鮮貴鷓鴣。語言諸夏異，衣服一方殊。搗練蛾眉婢，鳴榔蛙角奴。江清敵伊洛，山翠勝荊巫。華表雙棲鶴，聯檣幾點烏。煙波分渡口，雲樹接城隅。澗遠松如畫，洲平水似鋪。綠科秧早稻，紫筍折新蘆。暖蹋泥中藕，香尋石上蒲。雨來萌盡達，雷後蟄全蘇。柳眼黃絲纇，花房絳蠟珠。林風新竹折，野燒老桑枯。帶嚲長枝蕙，錢穿短貫榆。暄和生野菜，卑濕長街蕪。女浣紗相伴，兒烹鯉一呼。山魈啼稚子，林狖掛山都。產業論蠶蟻，孳生計鴨雛。泉巖雪飄灑，苔壁錦漫糊。堰限舟航路，堤通車馬途。耶溪岸回合，禹廟徑盤紆。洞穴何因鑿，星槎誰與刳。石凹仙藥臼，峰峭佛香爐。去為投金簡，來因挈玉壺。貴仍招客宿，健未要人扶。聞望賢丞相，儀形美丈夫。前驅駐旌旆，偏坐列笙竽。刺史旟翻隼，尚書履曳鳧。學禪超後有，觀妙造虛無。髻裡傳僧寶，環中得道樞。登樓詩八詠，置硯賦三都。捧擁羅將綺，趨蹌紫與朱。廟謨藏稷契，兵略貯孫吳。令下三軍整，風高四海趨。千家得慈母，六郡事嚴姑。重士過三哺，輕財抵一銖。送觥歌宛轉，嘲妓笑盧胡。佐飲時炮鱉，蠲酲數鱠鱸。醉鄉雖咫尺，樂事亦須臾。若不中賢聖，何由外智愚。伊予一生志，我爾百年軀。江上三千里，城中十二衢。出多無伴侶，歸只對妻孥。白首青山約，抽身去得無。